送陳糾
作者：舒邦佐
朝代：宋

paragraphs: 我昔場屋計，夜傍讀書螢。
開卷啖公文，如味五侯鯖。
今年觸熱來，著脚湘山青。
暗中摸索著，紫髯照天庭。
風前笑語香，陡豁病眼醒。
一日駕征車，問訊短長亭。
買酒酌別君，我歌君試聽。
命薄成雌甲，字慙識一丁。
文場與宦海，從公與乞靈。
飄然舍我去，却作參商星。
我歌雖不滿，民謠如轟霆。
謂公三年留，陰德滿幽囹。
束縛老奸手，兩造必細聆。
民自以不冤，刑期于無刑。
是宜薦鶚書，風吹上青冥。
更鋪錦上花，姓名記御屏。
不揮玉堂翰，必勒燕然銘。
文章特一技，九鼎重朝廷。
人生幾緉屐，早畫凌烟形。
衡陽有來雁，一字訪風萍。